### JAVNA USTANOVA ZA BRIGU O DJECI

***''DJEČJI SAVEZ'' PODGORICA***

***PROGRAM RADA ZA 2023. GODINU***

***Podgorica, decembar 2022. godine***

**U V O D**

Osnov za podnošenje godišnjeg Programa rada sadržan je u članu 101 Zakona o socijalnoj i dječijoj zaštiti (''Sl. list RCG'', br. 27/13,01/15,42/15,47/15, 56/16 i 66/16, 01/17, 31/17, 42/17, 50/17, 59/21 i 145/21), kojima je propisana dužnost javnih ustanova da donose Program rada za tekuću godinu.

Program rada Javne ustavove za brigu o djeci ''Dječji savez'' Podgorica za 2023. godinu urađen je u skladu sa Uputstvom o izradi godišnjeg programa rada i izvještaja o radu br.01-018/22-7314 koje je donio Gradonačelnik Glavnog grada Podgorica. Program rada obuhvata sve ono što je Javna ustanova za brigu o djeci ''Dječji savez'' Podgorica dužna da pruža kao pružalac usluge, obezbjeđivanje smještaja i ishrane u Dječjem odmaralištu na Veruši, zdravstvene zaštite, sportsko-rekreativne, kulturno-zabavne i vaspitno-obrazovne aktivnosti djece do 15 godina života, kao i pružanje ugostiteljskih i turističkih usluga koje doprinose ostvarivanju ciljeva radi kojih je Javna ustanova osnovana.

**OSNOVNI PODACI**

Javna ustanova za brigu o djeci ''Dječji savez'' Podgorica, čiji je osnivač Glavni grad Podgorica obavlja sljedeće aktivnosti:

* obezbjeđivanje smještaja i ishrane u Dječjem odmaralištu na Veruši;
* sportsko rekreativne, kulturno-zabavne i vaspitno-obrazovne aktivnosti djece do 15 godina starosti, kao i obezbjeđivanje zdravstvene zaštite;
* pružanje ugostiteljskih i turističkih usluga koje doprinose ostvarivanju ciljeva radi kojih je Javna ustanova osnovana;
* Stvaranje uslova u kojima će djetetu biti pristupačna uspjela ostvarenja u kulturi, umjetnosti, sportu i drugim područjima života putem bogate i raznovrsne ponude sadržaja i aktivnosti za djecu;
* stvaranje uslova i raznovrsnih organizacionih formi za igru djece, za intezivno druženje i podsticanje razvoja njihovih stvaralačkih sposobnosti,
* podsticanje djece da tragaju za novim saznanjima radi ostvarivanja ličnih predispozicija.

# Rad Javne ustanove predstavlja dopunu školskim i vanškolskim aktivnostima djece. Programi rada protkani su humanizacijom, solidarnošću i socijalizacijom dječje ličnosti, pomažući u njihovom rastu i razvitku. Primarni zadatak Javne ustanove je da jača veze između porodice, škole i humanitarnih organizacija. Javna ustanova se zalaže za poštovanje Konvencije o pravima djeteta, kao uvažavanje i poštovanje dječje ličnosti.

# Javna ustanova ima dugu tradiciju, od svog osnivanja 1942. godine, promijenila je nekoliko naziva i to Savez pionira, Savjet za socijalističko vaspitanje i brigu o djeci, Savez pionira Opštine Podgorice. Odlukom SO Podgorica 21.07.1998. godine, stiče status Javne ustanove za brigu o djeci ''Dječji savez'' Podgorica.

###### KAPACITETI VRŠIOCA JAVNIH USLUGA

**Broj i kvalifikaciona struktura zaposlenih**

|  |  |  |  |  |  |  |
| --- | --- | --- | --- | --- | --- | --- |
| **Kvalifikacija** | **Direktor** | **Služba programskih aktivnosti** | **Služba odmora i rekreacije** | **Služba računovodstva** | **Služba za opšte poslove** | **Ukupno** |
| **VSS** | **1** | **2** | **1** |  | **1** | **5** |
| **SSS** |  | **2** | **4** |  | **1** | **7** |
| **NK** |  |  |  |  | **1** | **1** |
| **UKUPNO** | **1** | **4** | **5** |  | **3** | **13** |

Javna ustanova je jedinstvena organizacija koja objedinjuje poslove iz oblasti programskih aktivnosti, odmora i rekreacije, računovodstva i poslove opšte službe.

U Javnoj ustanovi je zaposleno 13 izvršilaca na neodređeno.

Imovina Javne ustanove je imovina Osnivača. Nepokretnu imovinu čini kat.parcela br.20, Podgorica ukupne površine 200.842 m2 i objekti izgrađeni na njoj ukupne bruto površine 3.980 m2. Javnoj ustanovi su data na korišćenje dva službena vozila.

###### CILJEVI

Cilj programskih aktivnosti:

* stvaranje uslova u kojima će djetetu biti dostupna uspjela ostvarenja u kulturi, umjetnosti, sportu i drugim područjima života putem bogate i raznovrsne ponude sadržaja i aktivnosti za djecu;
* stvaranje uslova za intenzivnije druženje i podsticaj razvoja dječjih stvaralačkih sposobnosti kroz raznovrsne vidove i forme igara;
* podsticanje djece da tragaju za novim saznanjima radi ostvarivanja ličnih predispozicija, kao i bolje socijalizacije svakog djeteta.

Javna ustanova na kvalitetan način realizuje programske aktivnosti kroz redovnu saradnju sa predškolskim i školskim institucijama u gradu, u nekim slučajevima i na partnerskom nivou. Pošto Javna ustanova prati sva pozitivna zbivanja i promjene u savremenoj pedagoškoj praksi, na djeci prilagođen način objedinjuje uticaj svih faktora koji utiču na pravilan razvoj ličnosti, prije svega skladno se uklapa u rad porodice, škole i sredine.

Naše aktivnosti su u skladu sa osnovnim postulatima Konvencije o dječjim pravima i promovišu ih, a doprinose afirmisanju i kvalitetnijem razvoju dječje kreativnosti. Kako neki segmenti programa po učesnicima imaju međunarodni karakter, to predstavlja svojevrstan vid promocije naše sredine, pa i same države.

Cilj svih aktivnosti je da gajimo i širimo ljubav među djecom, da granice ne budu prepreka okupljanju na našim manifestacijama. Nijedan susret, priredba ne završi se danom i satom događaja, ostaju prijateljstva, utisci, uspomene. Plodotvorno prožimanje ideja, bila je i ostala konstanta u programskom djelovanju.

Cilj odmora i rekreacije:

* obezbjeđivanje smještaja i ishrane u Dječjem odmaralištu na Veruši;
* sportsko rekreativne, kulturno-zabavne i vaspitno-obrazovne aktivnosti djece do 15 godina starosti, kao i obezbjeđivanje zdravstvene zaštite;
* pružanje ugostiteljskih i turističkih usluga koje doprinose ostvarivanju ciljeva radi kojih je Javna ustanova osnovana.

**OSNOVE ZA IZRADU PROGRAMA**

Programom rada Javne ustanove nastavlja se procjena sadašnjeg nivoa razvijenosti programa i usluga kao što su obezbjeđivanje smještaja i ishrane u dječjem odmaralištu na Veruši, sportsko-rekreativne, kulturno-zabavne i vaspitno-obrazovne aktivnosti djece do 15 godina starosti. Parametri za procjenu sadašnjeg nivoa razvijenosti programa i usluga namijenjenih djeci, predstavljali su i standardi koje svaka usluga treba da zadovolji: strukturni i funkcionalni, kao i usklađenost sa ključnim principima u oblasti usluga, kao što su usklađenost usluga sa potrebama, kvalitet usluge, efektivnost i efikasnost usluga, javnost rada i pouzdanost usluge.

Javna ustanova stvara uslove u okviru programa u kojima će djetetu biti pristupačna uspješna ostvarenja u kulturi, umjetnosti, sportu i drugim područjima života putem bogate i raznovrsne ponude sadržaja i aktivnosti za djecu.

**PLANIRANI FIZIČKI OBIM AKTIVNOST**

***PROGRAMSKE AKTIVNOSTI - ″Čuvajmo dječji svijet″***

***PROGRAMSKE AKTIVNOSTI KOJE SE REALIZUJU U SARADNJI SA GRADSKIM INSTITUCIJAMA KULTURE I SPORTA***

***(Gradsko pozorište, KIC ″Budo Tomović″, Narodna biblioteka ″Radosav Ljumović″i******Turistička organizacija Podgorice)***

Kroz saradnju sa ovim ustanovama djeca će imati priliku da se upoznaju sa svim vidovima umjetnosti, najprije pozorištem koje predstavlja sintezu dramske, likovne, muzičke i literarne umjetnosti.

U cilju afirmacije dječjeg stvaralaštva u saradnji sa Narodnom bibliotekom "Radosav Ljumović" planirane su promocije zbirki pjesama čiji su autori učenici osnovnih škola.

Likovne radionice biće osmišljene sa ciljem da razviju kreativnost i maštu kod djece, paralelno kroz program obučavanja različitim tehnikama likovnog izražavanja.

***Obilježavanje 19. decembra, Praznika Glavnog grada***

Javna ustanova u saradnji sa Turističkom organizacijom Podgorica, planira da do kraja ljeta pripremi edukativni materijal u formi brošure, koji će sadržati interesantne podatke vezane za istoriju, kulturu i turističke sadržaje Podgorice. Zajedničkim aktivnostima, početkom jeseni brošure će biti podijeljene školama da bi se učenici na vrijeme pripremili i učestvovali u tematskom kvizu. Finale kviza, u kojem će biti vrednovana znanja o svom gradu, planirano je da se organizuje uoči 19. decembra, Praznika Glavnog grada. Tim povodom, najboljim učesnicima konkursa biće uručene prigodne nagrade.

***SARADNJA SA OSNOVNIM ŠKOLAMA***

***Takmičenje recitatora***

# Javna ustanova u martu mjesecu raspisuje konkurs, za učešće na takmičenju recitatora, na koji se mogu prijaviti učenici osnovnih škola Glavnog grada i opštine u sastavu Glavnog grada Golubovci.

# Takmičenje recitatora se odvija u dvije kategorije: prva kategorija učenici I - V razreda i druga kategorija od VI - IX razreda.

# Recitatore ocjenjuje žiri sastavljen od profesora književnosti, dječjih pisaca i dramskih umjetnika.

# Cilj takmičenja je razvijanje kulture govora i umjetničkog kazivanja poezije, individualnosti i inventivnosti kod osnovaca.

# Kriterijumi za ocjenjivanje recitatorskog natupa su sljedeći:

* prilagođenost pjesme polu i uzrastu djeteta;
* akcenat i dikcija;
* subjektivni i emocionalni doživljaj.

*Mjesto realizacije: KIC ''Budo Tomović''*

*Vrijeme realizacije: april - maj mjesec*

***Maskenbal***

# U aprilu mjesecu, Javna ustanova će uputiti pozivno pismo svim osnovnim školama na teritoriji Glavnog grada i opština Tivat i Kotor za učešće na maskenbalu. U cilju bolje integracije djece sa posebnim obrazovnim potrebama, na maskenbalu će učestvovati i učenici Resurnog centra za sluh i govor "Dr Peruta Ivanović" iz Kotora. Učesnici maskenbala prolaze selekciju na nivou škole. Kriterijumi za izbor najboljih maski su: najoriginalnija, najmaštovitija i najkreativnija. Izbor najboljih maski vršiće stručni žiri sastavljen od afirmisanih likovnih umjetnika.

# Defile maski, predvođen mažoretkama iz Tivta, krenuće sa Trga nezavisnosti, putanju nastaviti ulicama: Bokeška, Njegoševa i Vučedolska, vraćajući se na početnu poziciju gdje će biti organizovan bogat kulturno - umjetički program.

# Cilj maskenbala je razvijanje kreativnosti i mašte kod djece.

*Mjesto realizacije: Trg nezavisnosti*

*Vrijeme realizacije: maj mjesec*

***Dječja nedjelja***

Dječja nedjelja se održva sa ciljem skretanja pažnje javnosti na djecu i mlade, na dijete kao nosioca prava, na potrebe djece u porodici, društvu, na njihovo pravo da odrastaju u što boljim uslovima, na jednake šanse za razvoj i ostvarenje potencijala.

Dječja nedjelja je prilika da se kroz aktivnosti i sadržaje ostvaruju dječja prava, uvažava individualnost svakog djeteta i njegova potreba za igrom i stvaralaštvom.

U toku Dječje nedjelje realizovaće se sljedeće aktivnosti:

* dobrodošlica za đake prvake i njihovo uključivanje u aktivnosti Dječjeg saveza;
* akcija dječje solidarnosti u kojoj će se prikupljati školski pribor i druge stvari neophodne djeci kojoj je takva pomoć neophodna;
* program za djecu populacije Roma;
* dan za prezentaciju muzičke umjetnosti - upoznavanje djece sa muzikom, kompozitorima, vrstama i mogućnostima instrumenata;
* dan sporta i rekreacije. Uključivanje djece u program sportsko - rekreativnih aktivnosti;
* druženje djece sa dječjim piscima.

*Vrijeme realizacije: oktobar mjesec*

***Ekološke aktivnosti***

Ekološke aktivnosti imaju za cilj uspostavljanje saradnje između škola, razmjenu saznanja i iskustava, kao i podizanje svijesti djece da postanu glavna pokretačka snaga promjena održivog društva, kroz zabavu, aktivno i društveno odgovorno učenje.

# Ekološki sadržaji treba da obezbijede djeci da steknu znanja o negativnom dejstvu zagađenog vazduha, zemljišta, vode, načinu sprečavanja i zaštite od svih negativnih uticaja. Ovi sadržaji se realizuju kroz postavljene zadatke, a to su: da djeca razvijaju osećanje odgovornosti prema stanju životne sredine; shvate stepen ugroženosti biosfere i ulogu svakog pojedinca u njenoj zaštiti i unapređivanju.

* obilježavanje 21. marta – početak proljeća;
* obilježavanje 5. juna Svjetskog dana zaštite životne sredine;
* eko - radionice za osnovce;
* ekološke izložbe;
* saradnja sa Udruženjem gorana Podgorice (otvaranje Škole gorana na Gorici i Ekološki kamp gorana na Veruši).

*Vrijeme ralizacije: mart, jun i jul mjesec*

***Sportske aktivnosti***

Cilj sportskih aktivnosti je uključivanje što većeg broja dece u sportske aktivnosti bez obzira na pol, uzrast i sposobnosti (ruralne sredine, besplatan pristup sadržajima), kao jednog od najvažnijih segmenata sporta uopšte, imajući u vidu da samo fizička aktivnost u vidu bavljenja sportom može obezbijediti sveobuhvatan pravilan psiho-fizički razvoj djeteta. Sportske aktivnosti obuhvataju sportsko vježbanje (obučavanje i rekreativne aktivnosti) i sportske priredbe (sportska takmičenja i sportske manifestacije). Sport utiče na pravilan razvoj ličnosti uz rano učenje o odgovornosti. Kroz sportske aktivnosti djeci će se ukazati da su sport, rekreacija i igra zabavan način za učenje vrijednosti i lekcija koje će trajati čitavog života.

* Turnir u košarci, odbojci i fudbalu;
* Javni čas o zdravim stilovima života.

*Vrijeme realizacije: tokom cijele godine*

***SARADNJA SA JAVNIM PREDŠKOLSKIM USTANOVAMA***

# Javna ustanova će tokom 2023. godine, uključivati djecu predškolskog uzrasta na svim tematskim likovnim konkursima, radionicama o zaštiti životne sredine i sportskim aktivnostima, kao i u svim kulturno-zabavnim programima koje organizuje. Osim navedenog, organizovaćemo i druge aktivnosti, sa ciljem da djeci približimo prirodno i društveno okruženje u kome žive, ali i da djecu i njihovo stvaralaštvo predstavimo lokalnoj zajednici kroz obilježavanje značajnih datuma (Svjetski dan zaštite životne sredine, Dan planete Zemlje, Dječja nedjelja i dr.).

# U cilju uspostavljanja još bolje saradnje, Javna ustanova će pružiti kreativnu i organizaciono-tehničku podršku vaspitnim jedinicama prilikom realizacije njihovih programa.

***MEĐUNARODNA SARADNJA***

Međunarodna saradnja Javne ustanove se odnosi na unapređenje saradnje i odnosa sa drugim državama i međunarodnim organizacijama, o pitanjima koja se tiču djece i mladih kroz njegovanje kulturnih različitosti objedinjenih dječjim stvaralaštvom. Planiranje i realizovanje bogatijih kulturnih sadržaja doprinijeće dodatnom zbližavanju, ne samo naših najmlađih, već i državnih struktura.

# *Vrijeme realizacije: jul, avgust, septembar mjesec*

***FESTIVAL DJEČJE PJESME "NAŠA RADOST"***

Festival dječje pjesme "Naša radost" ima za cilj edukaciju i promociju muzičke umjetnosti, koja korespondira sa upoznavanjem mladih sa muzikom, kompozitorima, vrstama i mogućnostima instrumenata, što doprinosi razvoju crnogorske muzičke kulture u ovom segmentu društva.

Festival dječje pjesme ima međunarodni karakter. Isti je postao prepoznatljiv u mnoštvu festivala, jer ga vodi ona početna, čista i iskrena ideja - ljepotom zvuka uvesti najmlađe u čarobni svijet muzike. Ideja Festivala je razvijanje zdravog takmičarskog duha i muzikalnosti među mališanima.

Izbor festivalskih kompozicija vrši se na osnovu konkursa po sistemu zatvorenih koverti. Na konkurs se prijavljuju neobjavljene kompozicije za djecu. Jedan kompozitor može slati najviše dvije kompozicije, a izvode ih djeca uzrasta do 13 godina. Kriterijumi za odabir kompozicija su melodijske linije oslobođene uticaja današnje pseudokulture, prilagođene uzrastu djece od pet do 13 godina. Organizator zadržava pravo objavljivanja, snimanja i korišćenja odabranih kompozicija. Izbor vokalnih solista vrši Umjetnički direktor, u saradnji sa autorima kompozicija. Solisti kompozicije izvode uživo i u pratnji dječjeg hora "Zvjezdice".

Program Festivala sadrži takmičarski i revijalni dio. U takmičarskom dijelu Festivala učestvovaće 16 izvođača, dok će u revijalnom nastupati nagrađeni interpretatori sa domaćih i inostranih festivala. Kompoziciju, tekst, aranžman, interpretaciju i scenski nastup ocjenjivaće Stručni i Dječji žiri.

*Mjesto realizacije: Velika sala KIC-a "Budo Tomović"*

*Vrijeme realizacije: oktobar - novembar mjesec*

***SARADNJA SA NVO SEKTOROM***

***Djeca Tivta***

# U okviru saradnje sa NVU "Djeca Tivta", Javna ustanova će organizovati različite kulturno - zabavne programe, koji će na najbolji način afirmisati dječju kreativnost i stvaralaštvo.

# Ciljevi saradnje su prije svega povezivanje i zbližavanje djece iz različitih kulturnih, vjerskih i nacionalnih sredina-multikulturalnost kao kvalitet života; susreti djece talenata i stvaralaca (poezija, gluma, muzika); edukacija djece u oblasti dječjih prava; vaspitno-obrazovni cilj – edukacija kroz zabavu i druženje; razvijanje i potenciranje humanosti, tolerancije i prijateljstva; razvijanje ekološke i kulturne svijesti mladih ljudi.

*Vrijeme realizacije: mart, jun, oktobar, decembar mjesec*

***Crnogorsko društvo za borbu protiv raka (CDPR)***

Saradnja sa Crnogorskim društvom za borbu protiv raka (CDPR) realizuje se povodom Svjetskog dana borbe protiv pušenja – 31. maja, kroz raspisivanje nagradnog konkursa za likovne i literarne radove za učenike osnovnih škola u Crnoj Gori na temu "Borba protiv pušenja", čiji je cilj upoznavanje djece sa štetnostima uticaja pušenja i oboljenjima koja nastaju kao posljedica.

Nagrade će biti dodijeljene na izložbi najboljih izabranih radova, koja je predviđena da bude održana na Svjetski dan borbe protiv pušenja, u jednom od izložbenih prostora u Podgorici.

*Vrijeme realizacije: maj mjesec*

***Centar za prava djeteta***

Saradnja sa NVO ''Centar za prava djeteta'' ima za cilj niz projekata koji otvaraju mogućnost da Javna ustanova kao partner učestvuje u realizaciji istih. Unapređenje kvaliteta života djece u Crnoj Gori kroz promociju, javno zastupanje i zaštitu njihovih prava.

***HUMANITARNE AKTIVNOSTI***

U okviru humanitarnih aktivnosti, planirane su posjete ustanovama u kojima borave djeca sa posebnim obrazovnim potrebama: Javna ustanova Resursni centar za djecu i mlade "Podgorica"; Javna ustanova Resursni centar za obrazovanje i osposobljavanje "1. jun"; Institut za bolesti djece - Dječja bolnica; Organizacija slijepih Podgorice - slijepa i slabovida djeca i Javna ustanova Dnevni centar za djecu i omladinu sa smetnjama i teškoćama u razvoju - Podgorica.

Aktivnosti vezane za ovu kategoriju djece realizuju se sa ciljem prihvatanja različitosti i razumijevanja različitosti. Povodom novogodišnjih praznika Javna ustanova će prirediti kulturno - zabavne programe. U sklopu programa, Djeda Mraz uručiće poklon paketiće djeci.

*Vrijeme realizacije: tokom cijele godine*

***21. JUL-DAN JAVNE USTANOVE ZA BRIGU O DJECI***

*"****DJEČJI SAVEZ****"* ***PODGORICA***

Obilježavanje dana Javne ustanove je prilika da se sumiraju postignuti rezultati u prethodnoj godini i uruče priznanja zaslužnim članovima kolektiva. Tom prilikom, planirano je organizovanje bogatog kulturno - zabavnog programa za djecu koja borave u Odmaralištu.

Program svake godine uveličaju stvaraoci iz gotovo svih oblasti umjetničkog stvaralaštva. Ovim programom, osim druženja, djeci je omogućeno da se u direktnom kontaktu sa piscima, kompozitorima, glumcima i likovnim umjetnicima, upoznaju sa svim vidovima umjetnosti, prilagođeno uzrastu djece.

*Mjesto realizacije: Odmaralište - Veruša*

*Vrijeme realizacije: jul mjesec*

***DJEČJI HOR "ZVJEZDICE"***

Dječji hor "Zvjezdice" planove realizuje kroz programe, osnovnih, nižih i srednjih muzičkih škola u Crnoj Gori, stavljajući u prvi plan, njegovanje i razvoj dječjeg glasa, kako u horskom, tako i solističkom izražavanju kroz pjesmu. Ciljevi Plana rada jesu jasni zadaci obrazovanja na planu horskog i solističkog pjevanja za djecu od sedam do 14 godina.

Redovno popunjavanje hora (audicija) obaviće se po završetku zimskog raspusta, kako bi se novi članovi što bolje pripremili za predstojeće programe i manifestacije koje organizuje Javna ustanova.

Posebna pažnja biće usmjerena na pripreme vezane za realizaciju Festivala dječje pjesme "Naša radost 2023", kao što je pratnja hora prilikom studijskog snimanja festivalskih kompozicija i pratnja dječjim solistima na festivalskoj priredbi.

Na repertoaru hora naći će se sljedeće kompozicije: himna "Dječjeg saveza", himna "Hora Zvjezdice", himna "Maratonci" i himna "Dobrodošlica" za đake prvake.

Osim angažovanja na svim programskim manifestacijama koje organizuje Javna ustanova, hor će po potrebi biti angažovan i na drugim manifestacijama koje su posvećene djeci i koje na najbolji način afirmišu dječju kreativnost i stvaralaštvo.

Trudićemo se da i ove godine obezbijedimo učešće hora na međunarodnim festivalima i smotrama muzike, kako bismo šire prezentovali ukupan kvalitet muzike i kulture koja nastaje u našoj državi.

***ODMOR I REKREACIJA***

Javna ustanova raspolaže sa Odmaralištem na Veruši, kapaciteta 140 ležaja. U Odmaralištu je planiran boravak 600 mališana. Planirano je da određeni broj djece boravi posredstvom Sekretarijata za socijalno staranje Glavnog grada, samofinansirajućih učenika, kao i putem organizovanih grupa sa svojim vaspitačima iz osnovnih škola sa teritorije Crne Gore.

U Odmaralištu na Veruši će se u toku 2023. godine, u sklopu odmora i rekreacije djece i škole za mlade talente, organizovati sljedeći programi:

* škola planinarenja, u saradnji sa planinarskim društvom ''Komovi'' iz Podgorice – jun, jul, avgust mjesec;
* škola mladih ''Gorana'', u saradnji sa Udruženjem ''Gorana'' iz Podgorice – jul mjesec;
* škola glume sa eminentnim stručnjacima iz te oblasti – jun, jul, avgust mjesec;
* kampovi – fudbala, košarke, rukometa i karatea.

# Programske aktivnosti u Odmaralištu na Veruši sastoje se od edukativnih i zabavnih programa.

# Edukativni programi se realizuju kroz radionice, kvizove iz različitih nastavnih predmeta i predavanja o bolestima zavisnosti. U saradnji sa Društvom za borbu protiv side Crne Gore – CAZAS, Javnom ustanovom "Kakaricka gora" i "Kućom zdravlja" Podgorica, planirana su predavanja na kojima će djeca dobiti osnovne informacije o HIV/AIDS-u, prevenciji bolesti zavisnosti, vršnjačkom nasilju i dr.

# Predstavnici Crnogorskog društva za borbu protiv raka održaće predavanja na temu "Borba protiv pušenja", čiji je cilj upoznavanje djece sa štetnostima uticaja pušenja i oboljenjima koja nastaju kao posljedica. Predavanja koja će realizovati vršnjački edukatori biće prilagođena uzrastu djece.

# Zabavne programe priprema Klub dječjih instruktora i ogledaju se u organizovanju, večeri karaoka, plesa, maskenbala i dr.

# U okviru programskih sadržaja Odmarališta planirano je gostovanje dječjih pisaca, glumaca, djece stvaraoca, kao i bivših učesnika festivala "Naša radost", koji su sada afirmisani muzički interpretatori i stvaraoci.

Realizacijom edukativnih i zabavnih programa za djecu, Javna ustanova daje veliki doprinos izgradnji savremenog i zdravog društva.

##### *AKTIVNOSTI KLUBA DJEČJIH INSTRUKTORA*

U realizaciji programa rada Javne ustanove, veliki doprinos u animiranju djece pruža Klub dječjih instruktora. U ovom Klubu posebna pažnja se usmjerava na edukaciju članova koji pohađaju školu skijanja, planinarenja, kao i njihovo aktivno uključivanje u rad edukativnih radionica za prevenciju bolesti zavisnosti.

Rad u Klubu dječjih instruktora podijeljen je u tri grupe:

* animacija;
* DJ (di – džej);
* sport i rekreacija.

**FINANSIJSKI PLAN**

Prihode Javne ustanove za 2023. godinu, činiće sredstva Glavnog grada, kao i sredstva od uplata klijenata. S obzirom da Budžet Glavnog grada u svom radu koristi trezorsko poslovanje, to se svi prihodi potrošačkih jedinica, a samim tim i Javne ustanove, usmjeravaju na žiro račun trezora Glavnog grada.

**Plan budžeta Javne ustanove za 2023. godinu**

|  |  |  |  |  |
| --- | --- | --- | --- | --- |
| **Org. Org.**  **klasa klasa**  **klasak** | **Fun.**  **klasa** | **Ek. klasa** |  | **Budžet 2023** |
| **14** | **JU ZA BRIGU O DJECI "DJEČJI SAVEZ"** | | |  |
|  | 1091 | 4111 | NETO ZARADE | 104.000,00 |
|  | 1091 | 4112 | POREZ NA ZARADE | 2.400,00 |
|  | 1091 | 4113 | DOPRINOSI NA TERET ZAPOSLENOG | 19.400,00 |
|  | 1091 | 4114 | DOPRINOSI NA TERET POSLODAVCA | 8.600,00 |
|  | 1091 | 4115 | OPŠTINSKI PRIREZ | 400,00 |
|  | **411** |  | **Bruto zarade i doprinosi na teret poslodavca** | **134.800,00** |
|  | 1091 | 4123 | NAKNADE ZA PREVOZ | 6.300,00 |
|  | 1091 | 4127 | OSTALE NAKNADE | 6.000,00 |
|  | **412** |  | **Ostala lična primanja** | **12.300,00** |
|  | 1091 | 4131 | ADMINISTRATIVNI MATERIJAL | 6.500,00 |
|  | 1091 | 41310000001 | *Kancelarijski materijal* | *1.000,00* |
|  | 1091 | 41310000002 | *Sitan inventar* | *1.000,00* |
|  | 1091 | 41310000003 | *Sredstva higijene* | *500,00* |
|  | 1091 | 41310000004 | *Rezervni djelovi za opremu* | *3.000,00* |
|  | 1091 | 41310000005 | *Radna odjeća i obuća* | *500,00* |
|  | 1091 | 41310000008 | *Ostali administrativni materijal* | *500,00* |
|  | 1091 | 4133 | MATERIJAL ZA POSEBNE NAMJENE | 34.700,00 |
|  | 1091 | 41330000001 | *Publikacije,časopisi,službeni listovi* | *700,00* |
|  | 1091 | 41330000021 | *Ostali materijal za posebne namjene* | *4.000,00* |
|  | 1091 | 41330000015 | *Troškovi posebnog materijala za rad kuhinje i restorana na Veruši* | *30.000,00* |
|  | 0435 | 4134 | RASHODI ZA ENERGIJU | 10.000,00 |
|  | 0435 | 41340000001 | *Rashodi za energiju-struja* | *10.000,00* |
|  | 0435 | 4135 | RASHODI ZA GORIVO | 11.000,00 |
|  | 0435 | 41350000002 | *Lož ulje* | *7.000,00* |
|  | 0435 | 41350000003 | *Čvrsto gorivo* | *2.000,00* |
|  |  | 41350000005 | *plin+tečno gorivo* | *2.000,00* |
|  | **413** |  | **Rashodi za materijal** | **62.200,00** |
|  | 1091 | 4141 | SLUŽBENA PUTOVANJA | 1.000,00 |
|  | 0460 | 4143 | KOMUNIKACIONE USLUGE | 2.000,00 |
|  | 1091 | 4145 | USLUGE PREVOZA | 10.000,00 |
|  | 1091 | 4147 | KONSULTANTSKE USLUGE, PROJEKTI I STUDIJE | 20.000,00 |
|  | 1091 | 4149 | OSTALE USLUGE | 65.000,00 |
|  | 1091 | 41490000010 | *Usluge prevođenja, štampanje, umnožavanja i*  *medijske usluge* | *1.5000,00* |
|  | 1091 | 41490000018 | *Usluge prevoza,transport lica i opreme* | *2.500,00* |
|  | 1091 | 41490000050 | *Ostale ugovorene usluge* | *11.000,00* |
|  | 1091 | 41490000038 | *Usluge smještaja za programske aktivnosti* | *3.000,00* |
|  | 1091 | 41490000039 | *Usluge koktela/keteringa za programske aktivnosti* | *2.000,00* |
|  | 1091 | 41490000049 | *Kupovina knjiga i poklona* | *6.000,00* |
|  |  |  | *Odmor i rekreacija djece-Sekretarijat za socijalno staranje* | *40.000,00* |
|  | **414** |  | **Rashodi za usluge** | **98.000,00** |
|  | 1091 | 4191 | IZDACI PO OSNOVU ISPLATE UGOVORA O DJELU | 60.000,00 |
|  | 1091 |  | *Izdaci po osnovu isplate ugovora o djelu* | *60.000,00* |
|  | 1091 | 4194 | OSIGURANJE | 1.000,00 |
|  | **419** |  | **Ostali izdaci** | **61.000,00** |
|  | 1091 | 4314 | TRANSFERI NEVLADINIM ORGANIZACIJAMA | 2.500,00 |
|  | 1091 | 43140000003 | *Za snianje i stavljanje u promet tonskog nosača*  *zvuka „Naša radost“* | *2.500,00* |
|  | 1091 | 4318 | OSTALI TRANSFERI POJEDINCIMA | 16.300,00 |
|  | **431** |  | **Transferi institucijama, pojedincima, nevladinom i**  **javnom sektoru** | **18.800,00** |
| **UKUPNO 14** | | | | **387.100,00** |

**Kapitalni izdaci**

|  |  |  |  |  |
| --- | --- | --- | --- | --- |
|  | 0112 | 4415 | IZDACI ZA OPREMU | 24.700,00 |
|  | 0112 | 44152000024 | *Računarska oprema* | *1.500,00* |
|  | 0112 | 44153000019 | *Kancelarijski namještaj* | *2.500,00* |
|  |  |  | *JU Dječji savez (ozvučenje 500,00€;dušeci 30 kom 2.100,00€;sobna vrata 2.000,00€; kreveti 3.600,00€;prozori 2.000,00€;komarnici 2.000,00€;profesionalni frižider 2.300,00€;rashladna vitrina 1.600,00€;plastične palete 600,00€;hlorna stanica 4.000,00€.* | *20.700,00* |
|  | 112 | 4416 | INVESTICIONO ODRŽAVANJE | 100.000,00 |
|  |  |  | *Rekonstrukcija Dječjeg odmarališta na Veruši (projekat i*  *početak radova)* | *100.000,00* |
|  | **441** |  | **Kapitalni izdaci** | **124.700,00** |

**POLITIKA ZARADA I ZAPOŠLJAVANJA**

U toku 2023. godine, planiramo zaposlenje 1 izvršioca: Organizator računovodstveno finansijskih poslova. Takođe, kao i prethodnih godina je predviđeno angažovanje lica po Ugovoru o djelu za rad u Dječjem odmaralištu na Veruši.

Sa ciljem unapređenja kvaliteta programa i pružanja usluga, a prepoznavajući značaj kontinuiranog napretka i razvoja u profesionalnom smislu, u toku 2023. godine, zaposleni će prisustvovati obukama, konferencijama i seminarima.

**ZADUŽENOST**

Javna ustanova nema zaduženja u tekućoj godini i ne planira zaduženja u narednoj godini.

**PLANIRANA FINANSIJSKA SREDSTVA ZA NABAVKE DOBARA/RADOVA/USLUGA/**

U saradnji sa Službom za javne nabavke na kraju godine dostavljamo Plan javnih nabavki za 2023. godinu, što se tiče usluga koje su potrebne za realizaciju programskih aktivnosti i odmora i rekreacije u Dječjem odmaralištu na Veruši.

Takođe, Budžetom za 2023. godinu, predviđena su finansijska sredstva za rekonstrukciju Dječjeg odmarališta na Veruši u iznosu od 100.000,00 eura.

**POLITIKA CIJENA**

U toku 2023. godine, Javna ustanova planira formiranje cijena usluga u Dječjem odmaralištu na Veruši u skladu sa Pravilnikom o kriterijumima i mjerilima za utvrđivanje cijene usluga.

**DIREKTOR**

**Aleksandar Milošević, dipl.pravnik**